Anne Baastrup (SF), 2000-03-03:
På baggrund af den debat, vi havde sidst, hvor hr. Brian Mikkelsen jo måtte indrømme, at hvis man er rigtig god både sprogligt og grammatisk til sit modersmål, bliver man også rigtig god både sprogligt og grammatisk til sit første andetsprog, blev jeg noget overrasket, da jeg så dette forslag.
Jeg kom med et eksempel over for hr. Brian Mikkelsen, som han måtte erkende var et rigtig godt eksempel: man har to børn, det ene er bare enormt god til kryds og bolle og sprogets grammatiske indretning, og det andet er bare enormt god til at bruge sine hænder.
Hvilket af de to børn bliver bedst til engelsk?
Hr. Brian Mikkelsen måtte erkende, at det er det barn, der kunne det dér med grammatikken.
Derfor havde jeg i og for sig forestillet mig, at Det Konservative Folkeparti var stået af på punkt 1 i dette beslutningsforslag, men sådan er livet altså.
Det Konservative Folkeparti har en holdning og får så igen en ny holdning, som desværre altid er konservativ, nemlig at man vender tilbage til det, man én gang har besluttet sig for.
I øvrigt skal jeg på SF's vegne henvise til den ordførertale, jeg holdt sidst, angående punkt 1. Så peger de to forslagsstillere på, at beløbet til modersmålsundervisning i stedet kan anvendes til styrkelse af danskundervisning for fremmedsprogede.
I og med at jeg har afvist punkt 1 følger, at jeg også afviser punkt 2.
Men ikke desto mindre synes jeg, det ville være en god idé, hvis vi på forskellig måde kunne kreere nogle støtteforanstaltninger over for tosprogede børn i den danske folkeskole.
Vi ville være meget glade, hvis Venstre og De Konservative vil være med i et konstruktivt arbejde for at undersøge, hvordan man kan styrke danskundervisning for fremmedsprogede, og
hvilke tilbud man kan give de tosprogede børn, så de uden problemer kan komme på omgangshøjde med de danske børn, selv om de kun har været i landet i ret kort tid. Til slut er der så forslaget om, at kommunerne i højere grad skal tilskynde til, at fremmedsprogede børn kommer i børnehave fra det tredje leveår.
Det er en aldeles glimrende idé, og vi har støttet det
, når undervisningsministeren tidligere er kommet med forslag herom.
Der er ved at komme nye takter - det skal siges - men vi har alt for ofte set, at man i disse kommuner stilfærdigt har siddet og ikke lavet noget som helst, for så sparede man jo penge i daginstitutionerne, fordi ungerne blev passet hjemme.
Vi er meget glade for de nye takter, når det drejer sig om punkt 3.
Men jeg regner med, at hr. Brian Mikkelsen har øvet sig lidt, når han nu skal afslutte, og jeg vil derfor spørge:
Bliver man bedst til dansk, hvis man er rigtig god til sit modersmål?
Hvordan vil hr. Brian Mikkelsen besvare det spørgsmål?
Hr. Brian Mikkelsen skal ikke svare med, at der ikke er ret mange, der bliver sendt tilbage.
Vi ved jo, at af de 12.000 chilenere, der kom hertil, vendte mange tilbage.
Jeg har nogle venner blandt dem, som ikke kunne vende tilbage, fordi deres børn ikke kunne fungere på et tilstrækkelig højt spansksproget niveau, og jeg synes, det er et problem, som forslagsstillerne skal tage alvorligt, hvis de i øvrigt tager deres udlændingepolitik alvorligt.
Jeg kan se, at Venstre har ført sig frem med en udlændingepolitik, som Det Konservative Folkeparti nu tager afstand fra, men jeg ved også, at Det Konservative Folkeparti traditionelt altid bøjer sig i støvet, når Venstre alligevel fastholder sin udlændingepolitik.
Nu er der jo desværre - eller heldigvis - megen usikkerhed om, hvad Venstres udlændingepolitik er.
Vi har i dag fået afkræftet i hvert fald den nye udvikling af udlændingepolitikken, men det kunne være smart at få at vide her fra Folketingets talerstol, hvad det er for en udlændingepolitik, Det Konservative Folkeparti står for, når Venstre nu kommer med disse meget klare udmeldinger, i hvert fald i pressen.
Det spørgsmål og de to andre spørgsmål ønsker jeg meget, meget gerne at få svar på.
Ingen anden dokumentation end at mine partikammerater, der sidder rundtomkring i kommunalbestyrelserne, gang på gang har haft voldsomme problemer med borgmestre fra henholdsvis Venstre og De Konservative i et forsøg på at få disse borgmestre til at tage alvorligt, at børnene skal kunne lære noget dansk, og at børnene skal have en mulighed for at komme i daginstitution.
Til det sidste spørgsmål... Åh, hvad var det nu, det var?
Man skal skrive det ned.